ID-DEĊIŻJONI TAL-KUMMISSJONI
tas-27 ta' Jannar 2005
li tipprovdi għal miżuri transizzjonali biex jiġu applikati minn Ċipru dwar il-ħruq jew id-difna fuq is-sit ta' prodotti sekondarji ta' annimali skond ir-Regolament (KE) Nru 1774/2002 tal-Parlament Ewropew u tal-Kunsill
(innotifikata fid-dokument bin-numru C(2005) 133
(It-test Grieg biss huwa awtentiku)
(Test b'rilevanza għaż-ŻEE)
(2005/62/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea
Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta' Ottubru 2002 li jistabbilixxu regoli dwar is-saħħa li jikkonċernaw prodotti sekondarji mill-annimali li mhumiex maħsuba għall-konsum mill-bniedem (1),, u partikolarment l-Artikolu 24 (6) u l-Artikolu 32(1) tiegħu,
Billi:
(1)
Skond ir-Regolament (KE) Nru 1774/2002 id-derogi dwar ir-rimi permezz ta' ħruq jew difna fuq is-sit ta' prodotti sekondarji ta' annimali jistgħu jingħataw f'ċirkostanzi ristretti. Dak ir-Regolament jipprovdi wkoll li ebda deroga ma tista' tingħata fir-rigward ta' annimali suspettati bl-infezzjoni ta' l-enkefalopatija sponġiformi trasmissibbli (TSE) jew fejn il-preżenza tat-TSE fihom ġiet ikkonfermata uffiċjalment.
(2)
Ir-Regolament tal-Kummissjoni (KE) Nru 811/2003 tat-12 ta' Mejju 2003 li jimplimenta r-Regolament (KE) Nru 1774/2002 dwar il-projbizzjoni tar-riċiklaġġ fost l-istess speċi ta' ħut, id-difna u l-ħruq ta' prodotti sekondarji ta' annimali u ċerti miżuri transizzjonali (2) jistipula regoli implimentanti għar-rimi ta' prodotti sekondarji ta' annimali permezz ta' ħruq jew difna fuq is-sit.
(3)
Id-Deċiżjoni tal-Kummissjoni 2004/467/KE tad-29 ta' April 2004 li tistabbilixxi miżuri transizzjonali li jridu jiġu applikati minn Ċipru u mill-Estonja fir-rigward ta' ħruq jew difna fuq is-sit ta' prodotti sekondarji ta' annimali skond ir-Regolament (KE) Nru 1774/2002 tal-Parlament Ewropew u tal-Kunsill (3) tipprovdi għal deroga għal dawn il-liġijiet sa l-ewwel ta' Jannar 2005.
(4)
Ċipru għarraf lill-Kummissjoni li mhux ser jipprovdu sistemi operattivi ta' ġbir ta' prodotti sekondarji sa l-ewwel ta' Jannar 2005. Huwa għalhekk meħtieġ li jinżammu l-miżuri transizzjonali stipulati fid-Deċiżjoni 2004/467/KE għal perjodu ieħor ta' żmien.
(5)
Waqt il-perjodu transizzjonali Ċipru għandu jieħu miżuri meħtieġa sabiex jevita li jwassal għal periklu għas-saħħa tal-bniedem jew ta' l-annimali u għall-ambjent kif stipulat fir-Regolament (KE) Nru 811/2003.
(6)
Il-miżuri pprovduti f'din id-Deċiżjoni huma stipulati b'konformità ma' l-opinjoni tal-Kumitat Permanenti fuq il-Katina Alimentari u s-Saħħa ta' l-Annimal,
ADOTTAT DIN ID-DEĊIŻJONI:
Artikolu 1
1. Permezz ta' deroga mill-Artikoli 4(2), 5(2) u 6(2) tar-Regolament (KE) Nru 1774/2002, Ċipru jista', fir-rigward tat-territorju tiegħu, u sa l-ewwel ta' Novembru 2005, jippermetti l-ħruq jew id-difna fuq is-sit ta' prodotti sekondarji ta' annimali.
2. Id-deroga msemmija fil-paragrafu 1 ma tapplikax għall-materjal ta' Kategorija 1 li huwa msemmi fl-Artikolu 4(1)(a)(i) tar-Regolament (KE) Nru 1774/2002.
Artikolu 2
Meta jitħalla jsir il-ħruq jew id-difna fuq is-sit, kif huwa pprovdut fl-Artikolu 1 ta' din id-Deċiżjoni, Ċipru għandu jieħu l-miżuri kollha meħtieġa sabiex jevita li jwassal għall-periklu għas-saħħa tal-bniedem u ta' l-annimali kif ukoll għall-ambjent skond ir-regoli implimentanti stipulati fl-Artikoli 6 u 9 tar-Regolament (KE) Nru 811/2003. Ċipru għandu, sa l-ewwel ta' Ġunju 2005, jgħarraf lill-Kummissjoni u l-Istati Membri dwar il-progress li sar fit-twaqqif ta' sistema ta' skart.
Artikolu 3
Din id-Deċiżjoni għandha tapplika 1-ewwel ta' Jannar sa l-ewwel ta' Novembru 2005.
Artikolu 4
Din id-Deċiżoni hija indirizzata lir-Repubblika ta' Ċipru.
Magħmula fi Brussell, fis-27 ta' Jannar 2005.